**Vyhlásenie o rozporoch**

Návrh zákona bol predmetom medzirezortného pripomienkového konania.

Návrh zákona sa predkladá s rozpormi s Ministerstvom financií SR, Združením miest a obcí Slovenska, Repulikovou úniou zamestnávateľov a Asociáciou priemyselných zväzov.

**Ministerstvo financií SR** nesúhlasí s doložkou vybraných vplyvov, konkrétne s uvedením rozpočtovo nekrytých vplyvov na strane výdavkov súvisiacich s prevádzkou informačného systému odpadového hospodárstva.

Ministerstvo životného prostredia SR zvýšené výdavky súvisiace s prevádzkou informačného systému odpadového hospodárstva uplatnilo pri rozhovoroch o štátnom rozpočte ku kapitole MŽP SR. Ministerstvo financií SR ich aj napriek tomu vníma ako nekryté.

**Združenie miest a obcí Slovenska** požadujeme doriešenie rozšírenia zodpovednosti vlastníkov nehnuteľností za nezákonne umiestnený odpad.

Ministerstvo životného prostredia SR nemôže akceptovať pripomienku, nakoľko obec je zodpovedná za nakladanie s komunálnymi odpadmi, ktoré vznikli na jej území. Obec má nastaviť taký systém nakladania s komunálnym odpadom, aby sa zabránilo vytváraniu tzv. čiernych skládok a zároveň má využívať svoju kompetenciu prejednávať priestupky a ukladať sankcie.

**Republiková únia zamestnávateľov** navrhuje

1. doplniť § 52 ods. a) a b) v súvislosti so zálohovaním,

2. ustanoviť, aby OZV mali možnosť priameho výberu zberovej spoločnosti,

3. v súvislosti s pripravovaným zákonom o zálohovaní jednorazových nápojových obalov upraviť ciele recyklácie

Ministerstvo životného prostredia SR nemôže akceptovať pripomienky, nakoľko

1. princíp rozšírenej zodpovednosti výrobcu sa vzťahuje na výrobcu, ktorý si priamo zadáva požiadavky na výrobok (obal); priamy výrobca nemusí vedieť, aké množstvo sa reálne uvedie na trh Slovenskej republiky,

2. organizácia zodpovednosti výrobcov sa v obci môže meniť každoročne a navrhovaná zmena by mohla mať za následok nestabilitu systému,

3. jednorazové obaly, ktoré budú predmetom zálohovania nebudú vstupovať do množstiev uvedených obalov na trh v rámci OZV, a teda nebude potrebné zohľadniť toto množstvo pre plnenie cieľov recyklácie ustanovené v prílohe č. 3 časť III.

**APZ n**avrhuje upraviť § 28 ods. 4 písm. d) bod 1.2 upraviť tak, aby organizácia zodpovednosti výrobcov podávala sumárne ohlásenie za všetkých aktuálne zastúpených výrobcov a uchovávať ohlasované údaje.

Ministerstvo životného prostredia SR nemôže akceptovať pripomienku, nakoľko mohlo by dôjsť k situácii, že množstvá výrobcu, ktorý odíde z trhu, nebudú nahlásené. Do budúcna je záujem zákon rozdeliť na čiastkové zákony, v ktorých budú zohľadnené osobitosti jednotlivých prúdov odpadov.